khistorydata/jeongjo-sjw-relations huggingface dataset:
정조 1년
庭請七啓曰。衆心所同。謂之大公。彝倫所關。謂之大義。咈大公泯大義。國何以爲國。人何以爲人。上下萬口。不謀同聲。其可謂非大公乎。罪犯惡逆。在法必誅。其可謂非大義乎。以大公之論。秉大義之正。而殿下必欲强咈之泯滅之。盈庭仰籲今幾日乎。臣等心苦力竭。唇焦舌弊。而天回日轉。杳無其期。此固臣等辭拙誠淺。無足以槪宸聽而格淵衷也。相對慙恧。無以抗顔於三事百執事之列。猶且呼籲不敢退者。亦豈得已而不已哉。誠以國賊不可不討。王法不可不伸。衆心之不可遏。彝倫之不可斁故耳。非不知殿下至情之所在。而猶不敢顧。恩敎之懇惻。而猶不敢奉。則臣等之血款忠憤。庶或俯諒。而兪音尙靳。下情益阻。至于今日庭籲。便同故紙。聖批視若循例。愈瀆而愈拒。愈煩而愈厭。揆之國體擧措。果何如也。伏願聖明。恢大公而絶私恩。明大義而正人紀。使國勢鞏而亂本絶焉。答曰。卿等以予不允卿等之啓爲例答乎。予豈忍以可已之事。尙今不已。使百僚三司。鎭日奔走。有若相持者然哉。君臣之間。貴相知心。卿等若知予心。何煩聒之至於此甚。日者以權經之義。情跡之分。有所爲批於大臣者。自以爲瞻聆所及。庶幾感悟。及見庭啓。其所證引。卽列祖已行之事。而此亦有不然者。惟彼安平錦城曁仁城。在兩朝。或爲同氣。或爲近宗。而畢竟竝歸罄甸。則卿等之必欲以此聞于予者。無或藉以爲重之意乎。於是乎予又有申複于卿等者。彼三人者。俱是自干天誅。致于大辟。豈兩朝之慈恩。有所一毫未盡而然歟。實以宗社爲重。私恩爲輕故也。予於今日卿等之請。若有近似於三人者之事。則亦當仰述舊典。勉副群心。流涕而從之可也。哽咽而許之亦可也。若是其牢拒不已者。予亦豈無以哉。噫。予之情事。欲諭則聲已咽矣。欲書則淚先滋矣。孤露餘生。豈有如予者。而鴒原之懷。荆樹之依。惟有庶弟三人。而禛。風露所祟。不幸早死。䄄。年紀差長。疾病常纏。惟禶。幸而無恙。每自以爲庶幾成立。宗英繁衍。使先父之子孫。立我朝廷。庶欲報劬勞之萬一。而凶逆作孼。禶名出於推戴矣。歷觀從古宗親之負此名。而全其身者幾希矣。嗚呼。生長綺紈。蒙無知識。渠豈知推戴之爲何事也。予之情事。求之古牒。未有倫比。故非不知兩朝之例。亦非不知斷恩伸法。而終有所不忍者。其亦慼矣。言之及此。摧痛惻傷。猶屬歇後。更復何諭。卿等其諒之。無使予更聞不忍聞之請。是所望於卿等也。
정조 1년
庭請八啓曰。臣等冒陳七啓。恭俟一兪。及奉批旨。首尾累百餘言。字字惻怛。無非敷心之諭。至於欲報劬勞之敎。仰念我聖上情事。自不覺嗚咽流涕。臣等無狀。苟有一分容議之道。則豈敢不思所以仰體。而獨無奈國家之禍機方急。祖宗之典章至嚴。萬口一辭之論。雖以君上之尊。不可以威制而力遏。況今日北面於殿下之庭者。豈敢迫於聖敎。而遽忘不共戴之義哉。至若有何近似於三人之敎。今者逆禶之負犯。謂之浮於三人則可也。謂之輕於三人。則臣不敢知聖意之所在也。藉令禶。蒙無知識。誠如聖敎。以近宗而名入推戴者。古今天下。曷嘗有以其無知識而不置之法者哉。聖敎之懇惻至此。而臣等有死而已。不得請則不敢止。將不知瀆擾之至於何境。伏願聖明。早賜處分。使宗社安而人心定焉。答曰。已諭予意。其止之。
정조 1년
三司合八啓曰。臣等冒瀆七啓。未蒙一兪。不勝憂慨之際。卽伏見下庭請之批。十行辭旨。字字惻怛。有足以感動神明者。奉讀未半。不覺涕泗之沾襟也。臣等雖頑如木石。豈不知大聖人至仁至反之德。有所不忍於割情斷恩而第念逆禶之罪。容有一分可恕之端。則臣等豈不思所以仰體之道。而其於名出推戴。而罪關宗社。何哉。假使禶。蒙無知識。不干於凶逆之謀。推戴之名。旣出於亂賊之口。則其不可晷刻容貸於覆載之間決矣。苟非然者。臣等亦何敢苦口力爭於縷縷聖敎之下哉。臣等職忝三司。憂憤倍激。不得不更申沫血之誠。惟聖明斷以大義焉。答曰。已諭予意。其止之。
정조 1년
奉朝賀金致仁箚曰。伏以。臣分不當與論朝家事。而目見國勢危疑。人心波蕩。敢隨輿人之後。粗效沐浴之意。及奉聖批。首尾百五十餘言。字字敷心。惻怛悲切。臣於是。不覺戚戚于中也。雖然此猶係聖上一己之私情耳。獨無奈祖宗之法。三尺至嚴。國人之討。萬口同辭。則此天下之公義也。倘殿下念及於私不可以滅公。恩不可以掩義。則今日處分。當不待兩言而決矣。且臣於批敎中。有可以仰復者。無聖人之德。而行聖人之權。特殿下自道也。殿下以聖人之德。居聖人之位。雖捨經而行權。權而合道。是乃經也。況周公之事。爲萬世成法。溯考歷代。謹稽國朝。未或有屈法而全恩者。則此經也。非權也。殿下何疑焉。仰惟聖學高明。於此個義理。豈或遺燭。而只緣聖德過於仁厚。宸心不堪惻傷。至有此擬議失當之敎。此臣所以不得不畢陳賤見。不憚煩複者也。越位累瀆。臣尤死罪。伏乞亟允廷臣之請。以答宗社神人之望焉。取進止。答曰。省箚具悉卿懇。昨批以非聖人不可行權之意。略諭于卿矣。卿箚又到。曉譬經權二字。至曰權而合道。是乃經也。卿之牖予迷執之義。予因感焉。而且念爲治。不出於道與法。而惟道不得獨行。故聖人不得已立法。以爲輔治道之具焉。是以道有經權。法分情跡。經權之義。卿雖畢陳。而至於情跡之分。亦有不可不深量者焉。雖尋常斷獄之際。有原情而屈法者。又有執跡而誅心者。今日臣庶所請之事。求之於法。則屬情乎。屬跡乎。咸曰。可以行周公誅管蔡之事。予則以爲有管蔡之跡。無管蔡之情。而斷以管蔡之法。實有所不忍矣。非但予不忍於私恩而然也。卿其諒之。勿復煩予。仍傳曰。此批答遣史官傳諭于金奉朝賀。
정조 1년
讀書堂書吏李元培金澤良等疏曰。伏以。今此亂逆。亘萬古所未有之變。而雖以臣等至賤無似。當此凶逆懲討之徒。懷嚴畏之心。而不爲叫閽於今日乎。罪人禶。名出推戴。罪關宗社。此豈可一刻容息於覆載之間哉。上自公卿。下至吏胥。屢日庭籲。尙靳允許。實是擧國臣民之焦遑罔措。伏乞聖明。廓揮乾斷。快正王法。以安宗社。以洩輿憤焉。臣等無任屛營祈懇之至。謹昧死以聞。答曰。爾等勿慼予懷。
정조 1년
前府使郭禎垕。前郡守閔致協。前縣監李命鵬。前主簿柳光斗。前察訪李徵範。前宣傳官李邦祜。前宣傳官洪采疇。出身閔百吉等疏曰。伏以。臣等以無識武夫。固不敢干預朝廷間事。而事係安危。禍迫呼吸。則豈可徒懷猥越之懼。不思沐浴請討之義也哉。從古亂逆。何代無之。而豈有如禶之罔赦者。安有名入推戴。片時容息於覆載之間乎。上自搢紳。下至庶徒。鎭日控籲。天聽愈邈。我聖上不忍之盛德。孰不欽仰。而至於此賊。罪關宗社。國人皆曰可殺。則殿下不可祗以私恩。有所低仰於其間也明矣。一日不誅。爲一日之憂。二日不誅。爲二日之憂。憂憤所激。玆敢相率。沫血呼籲。伏乞聖明。廓揮乾斷。亟伸王章。以安宗社。以慰臣民。千萬幸甚。臣等無任激切之至。謹昧死以聞。答曰。省疏具悉。爾等勿慼予懷。
정조 1년
前佐郞朴質。前郡守鄭麟煥等疏曰。伏以。亂賊之變。何代無之。而歷觀載籍以來。豈有如今番凶逆之罔測者乎。幸賴天地祖宗默佑陰騭。我國家幽隱畢照。凶圖逆節。綻露無餘。而至於逆禶推戴之說而極矣。其不可一刻置之地上者明矣。嘻嘻痛矣。昔者周公辟管蔡肅廟誅楨楠。蓋其罪關宗社之重。而恭行天討。樹萬世之綱常也。今此賊之罪。有浮於管蔡楨枏。而罪人斯得。神人齊憤。在庭諸臣。擧國坊民。大小同聲。合辭請討。而以我殿下之明聖。宜以周公先王之心。致管蔡楨枏之辟而已。奈何尙靳一兪。將未免爲以私恩而蔽公法之歸。是豈臣等仰望於殿下者哉。臣等俱以蔭散。固不敢出位論列。而誠以一頭戴天。不忍與此賊共生。故敢附春秋人皆得誅之義。不避猥越。敢進蕘說。伏乞聖明。快施乾斷。亟允廷臣之請。天討有罪。彝倫攸敍。以安宗社。以光聖德。國家幸甚。萬世幸甚。臣等無任屛營祈懇之至。謹昧死以聞。答曰。省疏具悉。爾等勿慼予懷。
정조 1년
前都事閔昌爀疏曰。伏以。日月累更。節屆霜露。伏惟聖孝攀慕。益復如新。臣竊伏念。成王聖主也。周公聖人也。不以叔父兄弟之親。屈法於管蔡。以奠周家八百年宗社。而千載之下。無敢以違親薄恩。有異議者。誠以私不掩公。恩未害義也。今禶之凶逆。地則管蔡。而締連凶徒。謀害聖躬。晏然自居於推戴之名者。掀露賊招。昭不可掩。則豈但管蔡流言之比乎。何幸皇天陟降。眷佑我宗祊。錯輔我聖躬。旋轉駭機。覻破凶謀。梟獍之徒。次第就戮。可見聖運靈長。億萬年無疆之休。而根柢未拔。窩窟猶存。卽一禶也。法之所重。恩反爲輕。殿下盍念艱大之投。關石之重。斷之以祖宗之法。以洩神人之憤乎。甘作賊徒之奇貨。自陷宗國之罪人。卽禶自滅也。非殿下傷恩而戮之也。法則天下之平。非殿下得以輕重也。罪是一國之逆。豈逆禶所獨逭也。法之不行。國將不國。則晷刻猶遲。況可踰日乎。今自大臣三司。下至胥吏之微。市井之賤。合辭齊龥。章溢公車。亦可見擧國同情。而殿下一切以不忍之敎。抑而不允。使王討暗而不章。輿情鬱而不伸。何也。臣職無言責。而義重沐浴。不避猥越。沫血呼龥。伏乞聖明。廓揮乾斷。特許大臣三司之請。設鞫嚴問。快施當律。以安宗社。以鎭民心。千萬幸甚。臣不勝屛營祈懇之至。謹昧死以聞。答曰。省疏具悉。所請不忍聞矣。
정조 1년
校理洪明浩。修撰林蓍喆等疏曰。伏以。臣等卽伏聞禁府都事趙寬鎭。以啓能之妻姪。該堂聞知。勒令呈遞云。夫啓能何等劇賊。而渠以啓能之妻姪。晏然自處以無故之人。肆然隨參於諸郞之列。親密之蹤跡。全事牢諱。嚴祕之獄情。暗自參聽。不但情跡之誠極巧惡。亦恐鞫情之因此漏洩。臣等謂前禁府都事趙寬鎭。亟令王府。拿鞫嚴問。斷不可已也。臣等無任屛營祈懇之至。謹昧死以聞。答曰。省疏具悉。所請依施。
정조 1년
前掌令李昌漢。前校理曺遠振。前典籍李殷模。前假監役官林氣浩。惠陵別檢鄭在信。權知承文院副正字李心傳。權知承文院副正字李祖承。權知承文院副正字徐鼎修。權知承文院副正字徐有成。前假注書兪任柱等疏曰。伏以。亂逆從古何限。而豈有若今番哉。凶慘之謀。暗相綢繆。危急之禍。迫在呼吸。幸賴惟天惟祖宗。默佑陰騭。罪人斯得。窩窟隨露。妖腰亂領。次第就戮。而苟究其亂逆之本。一則禶也。二則禶也。凡今日北面於殿下之庭者。孰不欲食其肉而寢其皮哉。此所以上自搢紳章甫。下至軍民吏胥。莫不鎭日奔走。疾聲齊龥。不得請則不知止者也。殿下特以王室至親之故。終靳兪音。一縷尙貸。國家之失刑。孰有大於此者哉。周公大聖也。猶不能屈法於管蔡。雖以我朝已事言之。身居近宗。名出推戴。而終得全安者。果有誰哉。誠以私恩不可曲伸。王法不可少屈也。伏願殿下。淵然深思。赫然奮發。亟允百僚國人之請。一以紓宗社之危。一以洩神人之憤。千萬幸甚。臣等無任激切祈懇之至。謹昧死以聞。答曰。省疏具悉。爾等勿慼予懷。
정조 1년
前掌令崔鳴玉。前都事趙亨謙。前佐郞文衡中。前佐郞鄭履玉。前都事金鳳吉。前都事宋岳載。前都事朴命球。前直講鄭珒。前典籍權漢緯。副司果鄭重祿。前察訪金光遇。副正字盧廷良。及第洪光一。及第宋相殷等疏曰。伏以。亂逆何代無之。而豈有如今番凶徒之極惡大憝者哉。此誠前古之所未聞。往牒之所未覩。夫何聖明之世。有此罔測之變耶。蓋其積漸有自。醞釀已久。範吉澤遂之已伏邦憲者。趾述纘海之未伸王法者。夫孰非可磔之肉。當寢之皮。而其窩窟根柢。啓能是已。根柢之根柢。窩窟之窩窟。卽今日之逆禶是已。其名已出於賊吉之招。其跡難掩於推戴之說。則噫嘻痛矣。逆禶之罪。非直爲殿下之罪人。實宗社之罪人。天地之所不容。神人之所共憤者也。是以庭龥臺啓。鎭日力爭。以至吏胥徒隷。莫不交章請討。則可見一國人心之所同然。而孟夫子所謂國人皆曰可殺。然後殺之者也。爲今日臣子者。孰不腐心切齒。誓不與此賊共戴一天。而兪音尙靳。天討未行。輿論轉激。人心愈鬱。噫嘻。此何時也。此何象也。國無法則已。不然則其罪不可一刻容也。朝無綱則已。不然則是討不可一日緩也。殿下雖欲容私於其間。王法其可屈乎。公議其可遏乎。嗚呼。假使周公。不誅管蔡。而王室之禍未艾。則周公恐不得爲周公矣。周公臣子耳。猶以大義滅其親。況殿下所處之位。視周公。何如。而反不能行周公已行之事。則臣等不能無憾於天地之大也。惟此賊假息於一日。則是國家一日之憂也。假息於二日。則是國家二日之憂也。殿下獨不念宗社之重。而一向因循。不從擧國之請乎。臣等俱以鄕曲疎蹤。來到京師。目見凶逆之變。不勝憂憤之忱。玆敢不避猥越。相率齊龥。伏乞聖明。夬揮乾斷。亟施典刑。以安宗國。以洩輿憤焉。臣等無任激切祈懇之至。謹昧死以聞。答曰。省疏具悉。爾等勿慼予懷。
정조 1년
奉朝賀趙暾疏曰。伏以。今此亂逆之變。實是窮天地亘萬古所未聞所未有者也。雖幸天心默佑。寶籙靈長。凶圖逆節。無不畢露。妖腰亂領。次第就戮。而惟此逆禶。名出鞫招。罪關宗社。論以三尺。豈可一刻容貸乎。噫嘻。痛矣。賊謀之所以爲綢繆者。卽禶也。逆徒之所以爲奇貨者。亦禶也。此豈非亂之源而禍之階耶。惟我列朝。仁厚立國。化洽敦親。而至於名入推戴。罪在罔赦。則未嘗不割恩正法者。以其爲宗國也。殿下雖以至仁之德。屢下不忍之敎。而其於宗國之重。何哉。王法之嚴。何哉。周公之戮管蔡也。豈無不忍之心。而爲王室而除凶。奉天命而行討。莫敢容私於其間。可見聖人處變之正。出於天地之至公矣。噫。周公之所已行者。殿下猶且靳持乎。列祖之所已施者。殿下其不爲則乎。臣退處僻鄕。晩始得聞。心戰膽掉。不能按住。轝疾登途。來伏城闉。竊附沐浴之義。敢陳懲討之請。伏乞聖明。夬施乾斷。亟伸王章。以副一國之情。以絶群凶之本焉。臣無任屛營激切祈懇之至。謹昧死以聞。答曰。省疏具悉。所請不忍聞矣。
정조 1년
及第李益烍疏曰。伏以。國之亂逆。何代無之。而未有若今日之變矣。幸賴我宗社冥佑。罪人斯得。窩窟隨破。妖腰亂領。次第伏法。而逆禶通天之罪。於是乎彰露無餘。噫嘻。痛矣。逆禶之所負犯。卽天地之罪人。祖宗之罪人。一國臣民之罪人。非但爲殿下之罪人。負罪如此。晷刻偃息於覆載之間者。自古及今。未之聞也。噫。彼能範諸賊百般奸凶之謀。莫不以逆禶爲奇貨嚆矢。則惟此禶之一身。乃衆惡之所聚。而群凶之所戴也。一日不誅。有國家一日之憂。二日不誅。有國家二日之憂。以乾剛日照之德。不能忍亂逆一庶弟。而獨能忍四百年廟社之危如一髮。則其可謂聖人之仁而帝王之斷乎。噫。大舜。人倫之至。而當使象。欲殺舜於受堯天下之後。則亦必先周公而用管蔡之法矣。臣之是說。猶據往牒已往之跡也。書曰。天視自我民視。今者上自公卿。下至庶僚之言。姑皆勿論。雖在閭巷匹庶軍伍隷夫之微。萬口同聲。皆曰。逆禶可誅。則蚩蚩衆民。渠有何知。而職由於降衷之天。有所默啓而不能自已。觀乎民。可見天之心。我殿下卽祚以來。動循天理。卓冠百王。一★國之所共知。今玆之請。苟不合於一毫天理之正。則其孰敢★★口於聖明之前耶。至今靳兪。可謂失之過仁。伏乞亟允群請。以安宗祊。以洩神人之憤焉。臣以罪錮之蹤。極知猥越。而義重沐浴。他不暇顧。敢效古人舁疾之行。昨自鄕廬。擔還私次。玆始控龥於天地父母之前。尤增死罪。臣無任屛營祈懇之至。謹昧死以聞。答曰。省疏具悉。所請不忍聞矣。
정조 1년
副司果南鶴聞疏曰。伏以。皇天眷佑我宗祊。百靈扶護我聖躬。何羅之凶自僵。叔段之厚先崩。妖孽逆醜。次第就戮。轉一髮之危。而期泰山之安。此實國家之幸也。臣民之福也。臣於竣試東歸之路。獲接撥褫中朝紙。始見凶賊先後之招。一見而心驚骨靑。再見而膽掉髮豎。嗚呼。此何等亂逆。此何等變怪。夷考往牒。實所未有。臣義急同仇。不敢少留。罔夜驅馳。昨纔反命。而目今諸賊之支流徒黨。鋤治略盡。而元凶大魁。偃息自在。庭龥多日。天聽愈邈。宗社之隱憂未艾。神人之憤鬱轉深。臣固知我聖上至仁盛德。不忍遽置之法。而至於公法之不可不嚴。輿情之不可不循。則殿下亦何以拘攣於私恩。一向靳持而不許乎。臣常讀漢史。至文帝不忍加誅於吳濞。馴致七國之亂。未嘗不掩卷而歎。噫。吳濞之逆節。已著於稱病不朝之時。則於法當誅。而文帝特以區區小仁。賜以几杖。稔其逆圖。畢竟白首擧匈。金刀幾危。此豈非今日之所可戒者乎。惟彼禶賊。乃凶徒之奇貨。亂逆之根本。顧今端緖畢露。卽吳濞叛亟禍小之日也。若不亟加天誅。以杜亂源。則不知何樣陰機。伏於何處。何樣事變。起於何時。燎原之火。不可不早撲。蔓草之滋。不可不先圖。殿下若念及于此。則割恩正法。顧何待諸臣之請。而一日二日。上下相持。千官奔走。百司廢坐。此何國體。此何景色乎。嗚呼。臣愚死罪。防於未然。聖人所戒。而殿下每於治獄之際。不無太寬之失。欽恤之德。包涵之仁。孰不欽仰。而凶孽逆種。不能窮治。致有此淊天之變。顧今禶賊之尙此容貸。是豈懲前慮後之義乎。臣實爲之慨然也。臣旣非言責之任。而亂臣賊子。人皆得以誅之。憂憤亘中。沐浴義重。不避猥越之嫌。略效懲討之忱。伏願殿下。穆然三思。特降一兪。以除宗社之憂。以洩臣民之憤。千萬幸甚。臣無任屛營祈懇之至。謹昧死以聞。答曰。省疏具悉。所請不忍聞矣。
정조 1년
行副護軍朴光迪。前縣監崔益大。前判官趙彦心。前主簿沈光運。前郞廳申偗。前武兼尹始龍。出身李天林。出身崔慶臣。出身金宅和。出身申光七。出身金宗履等疏曰。伏以。自古亂逆何限。而今番凶賊情節。心骨俱悚。呼吸難定。至於根柢已露。禶推戴之說。狼藉於諸賊之招。則決不可一刻容貸於覆載之間。而尙稽王章。一日二日。義理晦塞。人神共憤。周朝管蔡之伏法。我朝楨枏之伏法。前聖後聖之用法。實萬代不刋之大義也。我殿下其可以不忍之私恩。獨不擧不刋之公法耶。伏乞聖明。廓揮乾斷。亟降兪音。快洩輿情。臣等無任屛營祈懇之至。謹昧死以聞。答曰。省疏具悉。爾等勿慼予懷。
정조 1년
前縣監金載仁。前察訪趙榮觀。前主簿南正周。及第田泰祥。及第朴載淵。及第李國亨。及第金樂水。及第李世佑。及第南漢昌。及第閔百東。及第金。及第金樂禧。及第朴挺玉。及第田光道。及第韓炯。及第金載俊。及第安思烈。及第南燦。及第韓鐸謩。及第李漢鼎。及第李徽祚等疏曰。伏以。亂賊從古何限。而豈有如今番諸逆之窮凶極惡者乎。推戴逆禶之說。爛漫諸賊之招。此正窮天地亘萬古所未有之惡逆也。凡有含氣之類。莫不欲食肉寢皮。則臣等雖蠢昧武夫。豈忍有共戴一天之心哉。愚衷所激。不避鈇銊。相率陳章。疾聲呼龥。伏乞聖明。不以私廢公。不以恩割義。廓揮乾斷。亟回天心。窮凶極惡之逆禶。快正邦刑。以安宗社之危。以洩神人之憤。千萬幸甚。臣等無任區區屛營祈懇之至。謹昧死以聞。答曰。省疏具悉。爾等勿慼予懷。
정조 1년
前縣令沈疏曰。伏以。管蔡周家之至親。而罪關王室。則以周公之德而誅之。楨枏。國家之近宗。而禍迫宗社。則以聖祖之仁而殛之。自古亂逆之不以私恩而廢公法者。明矣。噫嘻。亂逆何代無之。而未有若今番諸逆。內通宮掖。外植徒黨。懷刃之謀。射天之兇。畢露於刺客妖巫之承款。而逆禶名出推戴。則此不可一刻視息於覆載之間者。而管蔡楨枏。復生於今日矣。庭龥之歷日。皁隷之抗章。可見其共誅之意。而何殿下尙靳兪音。久稽天誅。以不忍之私恩。廢莫屈之公法乎。逆禶假息一日。則有宗國一日之憂。假息二日。則有宗國二日之憂。安危之機。間不容髮。臣來自下邑。聞變驚惶。義急沐浴。疾聲致討。伏乞聖明。廓揮乾斷。亟允擧國之公議。以雪神人之憤焉。臣無任雪涕瞻天激切祈懇之至。謹昧死以聞。答曰。省疏具悉。所請不忍聞矣。
정조 1년
毓祥宮守僕千世福金得福李得禧高命昌等疏曰。伏以。今番亂逆。千古史牒所無之變。而禶推戴之說。旣出於凶賊之招。此實擧國臣民不共戴天之讐。決不可一刻容息於覆載之間。伏乞聖明。亟允群下之請。以洩臣人之憤焉。臣等無任屛營祈懇之至。謹昧死以聞。答曰。爾等勿慼予懷。
정조 1년
正言金翊休疏曰。伏以逆禶之名入推戴。罪關宗社。夫豈有一刻容貸於覆載之理哉。臣亦從三司之後。屢申共誅之請矣。數日以來。連參鞫坐。未得隨衆齊龥。而惟冀天心回聽。王章克伸。側聞盈庭之請。未蒙允許之命。臣不勝抑塞憂慨之至。噫嘻。逆禶伏法。則我國四百年宗社。安如盤石。鎭如泰山。固將有億萬年無疆之休。而苟使逆禶。一日假息。則國家有一日之危。二日假息。則國家有二日之危。儻殿下念及于此。則雖以至仁之聖心。豈不思所以割私恩而正公法哉。玆敢略暴沐浴之義。更請懲討之典。伏願聖明。俯循群情。亟降兪音。以爲宗國之大計焉。至若罪人潤成。嚴訊之下。一向抵賴。窮凶情節。未及究覈。而遽蒙酌處。輿情憂憤。罪人濟泰。凶謀逆節。萬無不知之理。不加訊問。徑先白放。尤是失刑之大者。伏願殿下。亟寢罪人潤成減死定配。罪人濟泰放送之命。仍令王府。嚴鞫得情。快施當律焉。臣無任激切祈懇之至。謹昧死以聞。答曰。省疏具悉。處分意亦有在也。
정조 1년
大司憲趙㻐。大司諫吳載紹。執義任觀周。司諫李謙彬。應敎李在學。持平洪樂恒鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東。副修撰朴祐源啓曰。請和緩爲先削去其號。依律處斷。措辭見上請還寢遠竄罪人韓翼謩。金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上上曰。不允。
정조 1년
趙㻐吳載紹任觀周李謙彬洪樂恒鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任亟令王府。設鞫嚴問。請薪智島安置罪人宋瑩中荐棘。請智島定配罪人金相翊荐棘。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源酌處之命。更令王府。設鞫得情。措辭見上噫嘻。痛矣。龜柱之罪。可勝誅哉。顧其地處。何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡叵測情節。不可不嚴鞫得情。請還寢龜柱發捕都事還來之命。亟令王府。設鞫嚴問。快正邦刑。洪啓禧。賦性妖邪。行已陰祕。晝宵經營者。無非凶國害家。而盜竊科宦。特其餘事。傳曰。苟患失之。無所不至。正爲啓禧準備語也。其無所不至之心。實爲今日亂逆之本。而非一朝一夕之故。一轉而爲趾簡之逆節。再轉而爲範吉之凶謀。究厥根柢。莫非啓禧平日作俑之致。若使啓禧。至今生存。則雖欲保其首領。其可得乎。特以旣骨之故。顯戮未加。輿情駭憤。請洪啓禧追奪官爵。噫嘻。痛矣。相簡之凶逆。尙忍言哉。今番諸賊。實萬古所無之窮凶極惡。而其經營排布者。非一朝一夕之故。則範吉陰慘之計。卽逆簡所倡之計也。啓能推戴之謀。亦逆簡素蓄之謀也。諸賊之情節。綻露於今日。而凶謀之綢繆。實出於逆簡。伊時徑斃。未究今日之端緖者。實輿情之所駭憤。籍而不孥。又是失刑之大者。其應坐諸人。不可以趾海之未及伏法而置之。請相簡妻孥。爲先絶島散配。答曰。不允。啓禧事。相簡妻孥事。依啓。
정조 1년
鄭淵淳啓曰。請大靜縣爲奴罪人金壽賢。依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫。設鞫嚴問。請趙濟泰。海南縣定配罪人李潤成。更令王府。設鞫得情。施以當律。措辭竝見上答曰。不允。
정조 1년
洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請旌義縣荐棘罪人泰淵。亟令王府。設鞫嚴問得情。快正王法。請爲奴罪人河翼龍金重得。亟令王府。設鞫得情。快正王法。請海南縣定配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤李心淵洪時溥朴相集李商進復一等十二人已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭竝見上答曰。不允。
정조 1년
丁酉八月二十三日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。庭請今至幾啓耶。國榮曰。巳至三十餘啓矣。上曰。日日慼予。豈不可悶乎。國榮曰。未蒙允許之前。庭請萬無停止之勢。百官奔遑。各司廢務。國事誠罔涯矣。上曰。此尤可悶矣。仍命書傳敎曰。各司委屬可悶。坐起依例爲之。上曰。左右捕將入侍。左邊捕盜大將張志恒。右邊捕盜大將具善復進前。上曰。捕廳罪人皆錄來乎。善復曰。然矣。仍奉進。上曰。其中不干於獄情者。放之。可也。志恒曰。興祚之小妻。遺漏於竄配中。當自秋曹草記矣。上曰。更爲推問後。決配。可也。善復曰。宮墻改築事。一時爲急矣。國榮曰。當此危疑之時。宮墻之毁改。亦甚可悶。頹毁處先爲改築。其餘待明春爲之。似好矣。志恒曰。雖於明春始役。石材則不可不預爲鳩聚矣。上曰。繼昌將何以處之乎。國榮曰。此則決不可發配矣。上曰。秋曹推問時。亦無恐怯之意乎。志恒曰。少無生怯之色矣。上曰。誠妖惡矣。此則自秋曹。更爲刑推。可也。仍命退。諸臣以次出。
정조 1년
丁酉八月二十三日辰時。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上命書傳敎曰。罪人海根昨日之招。欲吐頭腦。除尋常更加嚴刑。期於得情。一次後。勿請加刑。更爲刑推事。傳于委官。上曰。推考房承旨。往推鞫。海根刑推後。書出推鞫姑罷傳敎事。分付。賤臣。承命出傳。上命書奉朝賀金致仁箚批。又命書諸臣吏隷市民等疏批。仍命退。諸臣以次出。
정조 1년
丁酉八月二十三日申時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。庭請終不可停止耶。國榮曰。連日庭龥。未蒙允許。故今日將爲七啓。而又未蒙允許。則明日則大臣率百官伏閤。期於得請云矣。上曰。此何景像。此何擧措乎。雖一日百啓。予無允從之理。而徒傷國體。豈不可悶乎。國榮曰。殿下雖不念宗社之大計。只循親愛之私恩。未卽允許。而其在人臣之分義。豈可以不得請而停止乎。上曰。今番鞫獄。或有妄殺者耶。國榮曰。今番諸賊之結案。莫不自其口呼之。而又再三讀諭。使之發明不得。則豈有妄殺之慮乎。上曰。予嘗留意於殺一不辜得天下不爲之語。或恐有妄殺之事故耳。仍命退。諸臣以次出。
정조 1년
丁酉八月二十三日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。俄者庭請批答。見之乎。國榮曰。伏見批旨。辭意惻怛。不覺涕淚被面矣。仰想殿下之心事。夫誰曰不然。而第殿下之不賜允許者。親愛之私恩也。諸臣之苦口力爭者。國家之公法也。私恩雖切。國法終不可不伸。諸臣豈不欲仰體聖上之意。而其於宗社之大計何哉。上曰。予之批答。寫出心曲。群下庶幾體諒。而猶不知止。豈不可悶乎。國榮曰。聖敎雖如此。群下末由仰體矣。上曰。奎章閣傳漏。亦宜有軍號。故自今日始之。而兵曹軍號。誰可受來耶。國榮曰。使司卷受來則。似好矣。上曰。別軍職只餘三人。無以替番。不可不變通。而實無可合之人。何以則好耶。國榮曰。宣傳官中無可合之人。可悶矣。上曰。然矣。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩仕直。事變假注書張至顯仕。
정조 1년
又傳于曰。罪人述海上闕。
정조 1년
鄭民始。以兵曹言啓曰。頃日親鞫時。因傳敎。內外入直三營軍兵外加定。訓局軍七百名。環衛於設布帳外。挾輦軍亦以二百名侍衛。闕門外把守。亦令三營中軍。領率標下入直軍擧行矣。今亦依前擧行乎。敢稟。傳曰。訓局軍五百名。挾輦軍百名。禁軍三番擧行。
정조 1년
傳于李敬養曰。見樣草注紙五卷入之。
정조 1년
鄭民始。以訓鍊都監言啓曰。親鞫殿座。旣已姑罷。闕門外把守。及環衛軍撤罷後。還入直之意。敢啓。答曰。知道。
정조 1년
李亨逵。以刑曹言啓曰。因臺啓。罪人相簡妻孥絶島散配事。命下矣。移文京兆。考出帳籍。亦令各部一一査出。爲先修成冊以來。妻一愛全羅道康津縣古今島。女寶背羅州牧智島竝定配所。而俱在京畿龍仁地云。發關捉來。卽爲押送之意。敢啓。答曰。知道。
정조 1년
又以刑曹言啓曰。卽接南部牒呈。則罪人履海女十歲兒洪介。又爲査出以來矣。全羅道萬頃縣古群山定配所。卽爲押送之意。敢啓。答曰。知道。
정조 1년
領議政金尙喆。左議政鄭存謙。右議政徐命善等。率百官伏閤啓曰。臣等自伏奉昨下批旨。想宸心之惻傷。念聖諭之勤懇。臣等抑何心必欲强咈。不思所以仰體也哉。誠以宗社爲重。神人共憤。則上不可以眷係私恩而忘大義也。下不可以承順聖意而廢公法也。噫。人臣討逆之義。何莫非嚴且急也。而殿下試思之。如逆禶之地處。顧何如也。以王室之至親。爲兇徒之奇貨。而偃處王府。今幾日矣。假借姑息。不早爲計。不知何樣不測之禍機。伏於何地。發於何日。則此擧國臣子所以遑遑汲汲。若不保朝夕者也。前後庭啓。殆至四十。而一日二日。便屬應文。此豈古聖沐浴之義。亦豈臣子暇豫之時乎。雖以臣尙喆言之。未有撤鞫之命。不敢爲開坐之計者。蓋以訊問諸囚。不過枝葉也。請討逆禶。乃是根株也。法有輕重。勢有緩急。爲此同聲叫閽之擧。而一例庭龥。殆近緩聲。不得不進伏閤外。不得請則將不得退。伏乞聖明。念國法之終不可屈。群情之終莫可遏。翻然廓然。亟降明命焉。無批答。
정조 1년
鶴城君楡。率諸宗啓曰。三司百僚之爭執。今至八日。章甫之疏。亦已三上矣。聖上惻怛之仁。孰不仰認。而臣子懲討之義。他不暇顧。瀝血呼龥而不知止者。只爲宗社之安危也。殿下豈可以不允二字。終拒盈庭之請乎。伏願殿下。亟回天心。快正王法。宗社幸甚。臣民幸甚。無批答。
정조 1년
大司憲趙㻐。大司諫吳載紹。司諫李謙彬。應敎李在學。持平鄭淵淳。獻納洪周萬。校理洪明浩。校理李儒慶。正言金翊休。正言李思祚。修撰林蓍喆。修撰尹尙東。修撰朴祜源啓曰。臣等昨陳八啓。未蒙一兪。辭窮於沫血之討。力盡於叫閽之爭。晝漏已稀。夕鑰將下。不得不退歸私次。而誦庭班七啓之批。則感涕交頣。念宗國一髮之危。則隱憂熏心。遂至耿耿達宵。而沐浴之之誠。終不能自已。玆又進伏閤外。罄陳未盡之蘊。惟聖明垂察焉。噫嘻。禶之逆名。爲殿下之不忍聞者。凡幾日矣。以其親則愛弟也。以其罪則逆魁也。以愛弟之親。負逆魁之罪。其何可一刻容息於天地之間哉。殿下之敎惻怛丁寧。而臣等頑然若不聞。一向聲討而不知止者。以其負犯至重。王章至嚴。臣等雖欲仰體我聖上曲保之至德。而求其說而不得故也。夫法者。至公而無私者也。臣等安敢以私意而低仰。殿下安得以私恩而容貸也哉。伏願亟恢乾斷。快正邦憲焉。無批答。
정조 1년
鶴城君楡。率諸宗伏閤再啓曰。天祐宗祊。罪人斯得。妖腰亂領。次第就戮。而禶獨尙在地上。則廷僚之沫血爭執。爲國法也。爲臣分也。以殿下聖明。必燭其不得請則不掇請之理。而遷延至今。尙靳一兪。此固臣等誠淺辭拙。不能感回之罪也。伏願聖明。廓揮乾斷。亟正邦憲焉。答曰。伏閤之擧。此何事也。
정조 1년
伏閤三啓曰。臣等之聚而籲庭者。大同之國論也。進而叫閽者。切急之國憂也。若蒙殿下一兪之音。則庭龥可罷而國論伸矣。伏閤可退而國憂紓矣。今我殿下。以親愛之情。不忍加誅於禶。拒滿庭爭執之論。咈擧國懲討之請。而殿下之受托於祖宗者。卽四百年國家宗社也。今也一禶存則禍根深而國家危。一禶誅則亂賊懼而宗社安。殿下雖欲屈三尺而貸一縷。奈宗社國家。何到此地頭。惟有斷之以義而已。臣等不敢緩聲漫語。只以斷義二字。沫血而進。伏乞殿下。割情斷恩。亟降兪音焉。答曰。不允。
정조 1년
鶴城君楡。率諸宗伏閤三啓曰。近日之事。尙忍言哉。逆節窮凶。駭機叵測。逆謀之根柢。一則禶也。賊謀之奇貨。二則禶也。禶旣生存。則顧何以折其凶萌。杜其禍源哉。殿下反而思之。則不待臣等之言。而當有惕然開悟者矣。伏願聖上。斷以大義。快正王法。以答神人之望焉。答曰。不允。
정조 1년
三司合三啓曰。嗚呼。臣等始也排闥。中而龥庭。終焉伏閤。披肝瀝血。力爭而不知止者。誠以王法至嚴。臣分當然也。噫嘻。痛矣。亂逆之本。出於近宗之推戴。而負其推戴之名者。不待情跡之有無。必置於大辟。以嚴君君臣臣之分。不容一毫私意於其間者。有國之常經。古今之通誼也。苟使臣等。不討逆禶之罪。伈伈而退。聯章累牘。徒歸不誠之科。疾聲叫閽。竟無回聽之望。則一偶靑丘。其將淪入於無臣之域矣。思之抑塞。繼以憂懣。何殿下不念臣分之當然。反忽王法之至嚴乎。伏願亟降明命。以副臣民之望焉。答曰。不允。
정조 1년
伏閤四啓曰。推鞫不可停撤而不得行焉。親鞫方有成命而不敢退焉。一向守閤。叫呼不已。此何擧措。此何景像。誠以逆魁之一任假息。而呼吸存亡之機。間不容髮。上有所不得專。下有所不得遏。事迫勢急。語不暇長。惟願亟降逆禶。快正王法之命。以副宗社神人之望焉。答曰。方欲親鞫。而何如是遮路耶。
정조 1년
鶴城君楡。率諸宗伏閤四啓曰。國之所以爲國者。以其有公法也。人之所以爲人者。以其有大義也。罪犯如禶。而懲討不加。則大義未伸也。公法不行也。將至於國不得爲國。人不得爲人矣。一日二日。迄無處分。臣等豈徒抑鬱悶迫而已哉。伏願聖明。毋以私恩廢公法。亟誅宗社之罪人焉。答曰。方欲爲親鞫而。何如是遮路耶。
정조 1년
三司伏閤合四啓曰。嗚呼。天倫一也。而所以處變之道者。帝王與匹庶有異。蓋爲宗社之重也。今禶之負犯。宗社之罪人也。臣等之所請。卽爲宗社而誅之也。殿下雖欲曲加容貸。其於宗社何哉。臣等雖欲不討。其於宗社何哉。噫。我國家四百年宗社之重。托在於我殿下。則殿下豈可以私恩廢公法。不念宗社之重。而曲貸逆禶之誅乎。伏願亟降明命。以安宗社焉。答曰。方欲爲親鞫。何如是遮路耶。
정조 1년
鶴城君楡。率諸宗伏閤五啓曰。臣等以禶之不容不誅之義。相率庭龥者。已至幾日。而今日又已至五矣。非徒臣等之如是也。擧國呼龥。日日奔走而不知止者。誠以君父之讐。不可不誅。宗社之賊。不可不討故也。天地之所不容。神人之所同憤。雖以我殿下至仁至友。不得廢法者明矣。伏願殿下。亟從庭龥。快伸王法。千萬幸甚。答曰。已諭矣。
정조 1년
三司伏閤五啓曰。噫。殿下之靳允。出於私恩之不忍也。臣等之爭執。出於王章之至嚴也。殿下何可以一己之私恩。不念祖宗之常憲乎。逆禶之至今容貸於覆載之間者。雖出於我聖上至仁之意。而臣等之憤疾痛惋者。實爲宗社大計也。嗚呼。公卿百官館學之疏。軍校吏隷坊民之章。日塡於公車。則擧國之同憤。人情之咸激者。殿下亦可以俯察矣。殿下何可以一例靳持。不思國勢之罔涯。亂本之末鋤耶。伏乞。亟降兪音焉。答曰。已諭矣。
정조 1년
三司伏閤合六啓曰。嗚呼。今日北面於殿下之庭者。明目張膽。齊聲一辭。必欲使逆禶。不容晷刻假息於覆載之間。而不敢體殿下至仁至友之盛德者。蓋以秉春秋懲討之典。建天地綱常之義也。迫此地頭。殿下雖欲靳持。不可得也。臣欲停止。亦不可得也。誠使臣等之請。夬蒙允兪。王章克伸。亂本斯除。則此實宗社之幸也。伏願亟降明命。以答臣民之望焉。答曰。討罪重矣。方欲殿座。何爲遮路耶。
정조 1년
領議政金尙喆。左議政鄭存謙。右議徐命善等。率百官口傳啓曰。臣等轎前迭奏。終未能感回天聽。情窮勢極。不知所出。退伏閤外。恭俟兪音之遄降焉。惶恐。敢啓。答曰。其止之。
정조 1년
三司伏閤合八啓曰。臣等俄於轎前。伏奉縷縷下敎。惻怛之聖意。藹然於辭表。臣等聚首承聆。不覺感泣。苟有一分將順之道。則豈敢不仰體不忍之至德。而百回思量。求其生而終不能得。則非但殿下無奈何矣。臣等亦無奈何矣。嗚呼。自有生民以來。爲人臣者。豈有如逆禶之罪名。而得保其首領者乎。殿下之尙今靳允者。出於私恩。而臣等迄今爭執者。乃是公法也。殿下以私恩爲重乎。以公法爲重乎。恩輕而法重。卽天地古今之大義也。殿下旣知其必誅之義。而不忍加誅。則其可曰。國有法乎。伏願斷以大義焉。答曰。不允。
정조 1년
三司伏閤合九啓曰。臣等連以懲討之請。貽慼於聖心。今至九日矣。誠淺辭拙。未回天聽。是固臣等之罪。而王法久屈。天討未伸。嗚呼。此豈君臣上下一向相持之時乎。苟使逆禶之罪。如有一分可貸之道。則臣等何敢苦口力爭。不體聖上至仁之德乎。誠以厥罪難容。輿情難遏。而宗國之憂。日深一日故也。伏願殿下。亟降兪音焉。答曰。不允。
정조 1년
本院啓曰。領議政金尙喆。左議政鄭存謙。右議政徐命善。率二品以上。更爲求對矣。答曰。卿等勞矣。其休焉。
정조 1년
傳于李敬養曰。夜已深。風雨如此。三司諸臣其退去。
정조 1년
吏曹口傳政事。朴宗彦爲左通禮。
정조 1년
持平洪樂恒疏曰。伏以。臣昨伏見諸人酌處下敎。實不勝萬萬驚惑。繼之以憂慨之忱。潤成濟泰。卽逆禶之切姻。克觀克泰。是孝任之同氣。萬赫乃啓能之私人。其逆節之凶慘。奸謀之陰祕。潤成濟泰決無不知之理。觀泰萬赫爛漫同參之狀。俱昭昭難掩矣。屢次嚴訊。忍杖不服。已極凶獰。而未覈奸情。遽命酌處。此雖出於我殿下好生之德。而大乖獄體。物議駭惋。決不可竄配而止。至於濟泰之蒙放。尤是失刑之大者也。伏乞聖明。亟寢成命。仍令王府。一竝更爲嚴鞫得情。快施當律。斷不可已也。昨日諸臺之陳箚。宜卽齊龥。而方在金吾。鞫坐未及隨參。今始露章煩瀆。不勝兢惶。臣無任屛營祈懇之至。謹昧死以聞。答曰。省疏具悉。處分意在矣。
정조 1년
副司直沈有鎭疏曰。伏以。從古亂逆何限。而今番諸賊之窮凶極惡。往牒所無。思之膽掉。言之肉顫。何幸罪人斯得。天討克伸。凶醜妖孽。次第伏法。潛藏之禍亂將消。幾危之宗社復安。而至若逆禶之尙此容息於覆載之間者。其可曰國有法乎。噫嘻。禶乃亂逆之根柢。而宗社之罪人。諸賊所以推戴者禶也。國勢所以危疑者亦禶也。地處如此。罪名如此。而得保其首領者。未之有也。以殿下仁愛之德。不忍加誅。臣雖愚魯。臣豈不知。而擧國臣民之奔走沬血。必欲得請而後已者。爲宗社也。渠是宗社之逆。而非但殿下之逆。則殿下亦安得以私也哉。邦憲至嚴。輿情齊憤。而累日庭龥。一向靳允。亂本未除。禍機難測。言念及此。寧不懍然。臣自試所。今始反命。敢將沐浴之義。仰瀆崇嚴之聽。伏願聖明。亟賜允許。快施王章。以除宗社之憂。以洩臣民之憤。千萬幸甚。臣無任屛營祈懇之至。謹昧死以聞。答曰。省疏具悉。所請不忍聞。
정조 1년
前典籍李亮載疏曰。噫嘻。痛矣。逆禶窮天極地之罪。尙可容於覆載之間。而人不得以誅之乎。妖肚凶腸密圖推戴者。次第就戮。則可見天眷我宗祊。若是篤棐。而枝葉纔治。根柢未拔。以其王室之至親。不忍加誅。不思所以答天眷之道耶。噫。彼逆禶。非獨我殿下之罪人。卽我祖宗之罪人也。以祖宗之罪人。殿下其可得而私之乎。伸恩屈法。雖或有之。而臣未聞名入推戴者。以私恩而屈王法也。臣伏乞殿下。亟降兪音。快誅逆禶。以告祖宗之靈。以答皇天之眷焉。臣無任痛泣憤惋激切屛營之至。謹昧死以聞。答曰。省疏具悉。所請不忍聞。
정조 1년
前縣監柳煥德疏曰。伏以。秋序向深。伏惟聖孝冞切。嗚呼。亂臣賊子。何代無之。而豈有如今番諸賊之窮凶極惡者哉。至於逆禶。則根柢也。窩窟也。惟天曁祖宗。驚痛震慨。赫降威怒。使凶徒自就典章。而殿下獨於禶。不忍加之以當刑。一日二日。尙容於覆載之間。竊恐何樣禍機。不知隱於何處。發於何時矣。血氣含生之類。莫不奔走叫閤。天聽邈然。群情抑塞。寧欲無生。不與賊共戴一天也。殿下奈何以私恩欲屈公法乎。禶雖近宗。而自犯天地間罔極之罪。則祖宗已殛之矣。殿下繼祖宗之體。握祖宗之法。不誅祖宗之罪人。則陟降洋洋在天。豈無泄泄乎。伏乞亟允大臣三司百僚庶民之請。以安宗社。以光聖孝。千萬幸甚。臣適在鄕。聞變疾還。呼籲後人。臣分都虧。惶恐俟罪。謹昧死以聞。答曰。省疏具悉。所請不忍聞。
정조 1년
前安恩君𤈻疏曰。伏以。臣猥蒙天恩。雖獲宥還。而尙在刊削。則惟當縮伏私第。感祝洪私而已。至於朝家之事。何敢容喙而與議於其間也哉。第伏念。國家不幸。亂逆接跡。目下危急之狀。不啻若燎原之火。則臣雖罪謫餘喘。安得不沐浴而起。以效懲討之義乎。孟子曰。國人皆曰可殺然後殺之。夫擧國之人。皆曰可殺。則其罪之不容不誅。於此可知之矣。此亞聖所以揭訓。而爲後世人君之準的也。顧今逆禶。諸逆之本也。上自公卿章甫。下至吏隷都民。莫不奔走公車。陳章請討。則此眞亞聖所謂國人皆曰可殺者也。不以私害公。不以恩掩義。此古昔聖賢所以不失正於處變之除者也。今以我殿下明睿之德。何不念於此。久咈擧國臣民之請乎。伏願我殿下。特恢舍己從人之德。克軫除惡務本之義。亟正逆禶之罪。以副國人之望。宗社幸甚。國家幸甚。臣無任屛營祈懇之至。謹昧死以聞。答曰。省疏具悉。勿慼予懷。
정조 1년
義烈宮守僕金聖佑梁大仁李德亮李泰福。懿昭廟守僕洪舜民申廷瑞等疏曰。伏以。臣等安敢與聞於國家大事。而今者諸賊。亘萬古所未有之大逆。爲臣子者。孰不食肉寢皮。而況禶之名。旣出於諸賊推戴之招。則不可晷刻容息於覆載之間。不待臣等之言。擧國同聲。則百官累日庭龥。兪音未下。臣等不勝抑鬱。相率齊呼於崇嚴之下。伏乞廓揮乾斷。亟允朝廷之請。以洩神人之憤。千萬幸甚。臣等無任屛營祈懇之至。謹昧死以聞。答曰。爾等勿慼予懷。
정조 1년
典醫監貢人林時華朴昌胤崔宅謙金振瑞朴贊億秦益桓宋興宅金鳴瑞丁希曾金致亨李景集全有純金益義金泰義李深池道涵李孝完崔宗植陳應漢等疏曰。伏以。臣等至微至賤。惟事貢役。何敢與國家之事。而今玆諸賊之盤結滋蔓。實是亘萬古所無之變。而禶之推戴。出於凶逆之招。則決不可晷刻假息於覆載之間。伏乞天地父母。廓揮乾斷。亟允朝廷之請。以洩神人之憤。以副一國共公之義。千萬幸甚。臣等無任屛營祈懇之至。謹昧死以聞。答曰。勿慼予懷。
정조 1년
前縣監洪緯浩。前縣監金喆行。前縣監柳正養。前縣令李冑永。前直長兪漢緯。及第李顯模等疏曰。伏以。亂臣賊子。何代無之。而今日諸賊。實窮天地亘萬古所未有者也。何況逆禶以王室至親。名出逆招。罪犯推戴。禍機之迫急。宗社之凜綴。有不可盡言也。參以王章。論以國典。豈可晷刻容貸於覆載之間哉。稽之古往。罪名如禶。而未聞有傳生之道矣。特因我殿下至仁之德。友于之恩。一日二日。假息至今。擧國臣民。不仰體我殿下不忍之聖意。而顧彼逆禶之罪負。旣如是凶慘。則非惟一國之罪人也。卽宗社之罪人也。一國之罪人。猶不可私恩以容之。而況宗社之罪人。而殿下其可以屈法而曲恩乎。噫嘻。周公之誅管蔡。誠以大義所在。私恩有不可顧也。聖人處變。蓋非得已。則殿下何不以周公行之義。爲法於今日乎。又況逆禶之罪。尤非管蔡流言之比。則天討之嚴。尤不可緩也。一日容貸。則爲國家一日之憂。二日容貸。則爲國家二日之憂。伏願殿下。穆然深思於此。廓揮乾斷。快正典刑。以洩神人之憤。千萬幸甚。臣等無任屛營激切祈懇之至。謹昧死以聞。答曰。省疏具悉。所請不忍聞。
정조 1년
前都事李頣祥疏曰。今番惡逆。萬古所無。凡在含生。孰不驚心痛骨。直欲食肉寢皮。而至若逆禶。爲諸賊所推戴。則此實諸賊之根柢也。噫嘻。痛矣。此何變也。苟非皇天陰騭。祖宗默佑。不知國家稅駕何地。書之及此。只欲無生。而忍令一國臣民。一日二日。與此賊共戴天者。尙可謂國有三尺乎。逆禶之罪。庭龥搢疏。已悉無餘。臣不必更事煩複。而從古以來。曷嘗有負此罪名。而傾刻容息於覆載之間哉。臣固知我殿下因心之仁。不忍處從群情。而第念此逆。非徒殿下之逆也。卽宗社之逆也。殿下雖欲姑掩私恩。强拂輿情。獨不念宗社之重乎。又況今此逆變。專出於前後合啓中。諸賊未卽殄滅之致。則殿下亦豈不惕然猛省。思所懲前毖後之圖乎。臣自鄕聞變。蒼黃奔問。而諸疏已上。旣未隨參。身在罷散。亦阻躬龥。區區憤鬱。積日愈激。玆敢不避猥越。略入文字。伏乞聖明。夬揮乾斷。亟加典刑。以絶禍根以副輿望。不勝萬幸。臣無任憂憤激切之至。謹昧死以聞。答曰。省疏具悉。所請不忍聞。末端事。當留意矣。
정조 1년
健元陵令閔師伯。顯陵令兪漢鼎。思陵令吳命允。禧陵直長沈禧。明陵參奉金載允。弘陵令嚴球。昭寧園守奉官南羲老。永陵參奉李濟淵。永祐園守奉官沈鉁等疏曰。伏以。噫嘻。痛矣。亂逆何代無之。而今番凶逆。實是窮天地亘萬古所未有者也。妖腰亂領。次第伏法。而獨此罪人禶。以諸賊推戴之元凶。尙今假息於覆載之間。神人之痛惋。當復如何。臣等豈不知我殿下至仁至友之盛德。而殿下之以不忍爲敎者。乃殿下之私恩也。擧國臣民之所仰請者。是爲宗社之公議也。殿下何可以一時不忍之心。以遏國人同仇之大義乎。此賊一日假息。則有宗社一日之憂。二日假息。則有宗社二日之憂。臣等誓不與此賊。共戴一天。玆敢相率沐浴。沫血仰請。伏乞聖明。夬揮乾剛。斷以大義。亟正罪人禶首逆之律。以絶禍源。以伸王章焉。臣等無任憂憤祈懇之至。謹昧死以聞。答曰。省疏具悉。所請不忍聞。
정조 1년
中學訓導邊得翰。東學訓導金鳳郁。南學訓導洪一源。西學訓導金載聲等疏曰。伏以。亂逆何代無之。而豈有如今日諸賊之窮凶極惡者哉。幸賴我祖宗之陰騭。皇天之眷佑。王章斯擧。天討乃行。妖腰亂領。次第就戮。神人之憤。庶幾少洩。而惟是亂本未除。人心靡定。危亡之機。若在朝夕者。誠以逆禶之尙今假息也。上自三司大臣。下至吏胥閭巷之賤。長疏短啓。累日庭聒。而殿下只牽恩愛之私。每以不忍爲敎。臣等竊恐漏網之餘孽。怨國之凶徒。陰藉巨魁。潛釀禍機。罔測之變。不虞之患。將不知至於何境。思之及此。不覺凜然而心寒。周公之誅管蔡。實爲聖人處變之大經大法。而千載之下。無敢有異議者。今殿下何不以周公爲則。而伈伈泄泄。一向靳持耶。伏願聖明。亟割私恩。允從公議。廓揮乾斷。快施王法。以爲宗國之大計焉。臣等無任激切屛營之至。謹昧死以聞。答曰。省疏具悉。所請不忍聞。
정조 1년
鹽床廛市民李震喆吳夢桓林重喆金鼎喆趙相璧太命業曺漢相朴英震金源瑞韓尙信安孝謙金廷燁鄭仁鐸李鶴元朱命潝安致謙金弘瑞林鳳威金相禧金福禧徐德興李完基宋煥圭鄭昌孫等疏曰。伏以。今番凶逆。實萬古所無之事。而況禶名旣出於凶逆之招。有此推戴之說。則豈可一刻容貸於覆載之間哉。臣等不避猥越。瀝血仰瀆。而終未蒙允許。此必是臣等之微誠未得格天之致。今此請討。寔出於一國臣民之輿情。臣等更敢煩瀆於崇聽之下。伏乞殿下。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
下米廛市民金世珍李世興丁道揮趙興錫韓得良宋相麟車壽海賓匡臣金得信韓士允任嘗春李景得河天得金應斗鄭壽彬金廷鎰等疏曰。伏以。臣等以都下市民。伏見今番凶逆。實萬古所無之變。而況禶推戴之名。旣出於凶逆之招。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
筆床廛市民李春伯李春彬方斗江高道光林遇培安慶興宋完瑞韓禧復姜聖胤黃載敏鄭國臣金振聲金慶彬承昌仁李甲得等疏曰。伏以。今番凶逆之變。實爲萬古所未有之事。而禶名旣出於凶逆之招。有此推戴之說。則不可一刻容貸於覆載之間。故日前以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
鐵床廛市民申得獜金漢昌李載馥金德昌申命桓金潤邦金命裕張綏良韓師謙朴文素申命希禹錫奎金麗昌李震光崔興得吳繼興姜就範朴興弼金龍才柳相厚金大福等疏曰。伏以。今番凶逆之變。實萬古所未有之事。而禶名旣出於凶逆之招。有此推戴之說。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正王法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
眞絲廛市民朴千起金壽漢鄭光祿文成采朴致英朴景器鄭弘祿高斗星申道協林仁起趙得仁趙完基文德元吳廷瑞金壽海金復修金龍顯安象燁鄭德龜梁得祥尹敏行等疏曰。伏以。臣等以都下市民。伏見今番凶逆。實萬古所無之變。況禶推戴之名。出於凶逆之招。則不可一刻容貸於覆載之間。故日前敢以請討之意。仰瀆崇請矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避猥越。相率更陳。伏乞殿下。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
繩鞋廛市民張世興權時斗李壽喆金孝得金福善張益良洪禹疇盧道彬崔順光白龜瑞黃德尙申德俊崔春興表始興安載復安國民金興弼宋得仁劉聖起徐尙弼尹成厚尹昌莘姜載濱趙光璧秦聖潤朴起柱李永煥李壽昌崔昌福李志成宋福成鄭漢柱孫世良等疏曰。伏以。今番凶逆之變。實萬古所未有之事。而禶名旣出於凶逆之招。有此推戴之說。則不可一刻容貸於覆載之間。故日前敢以請討之意。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
白笠廛市民金仁昌申興文金必昌韓翊良李春復朴世根朱日載高希聖崔泰復李重徐朴景得等疏曰。臣等伏以。今番凶逆之變。實萬古所未有之事。而禶名旣出於凶逆之招。有此推戴之說。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
鞋廛市民金贊勗張喜拭金宅柱朴厚素梁處厦吳道舜金德禧李景說車大順韓致孝林潤成李景桓朴道涵柳再新吳得瑞金福奎張泰禧孫守密朴重喜金重潤朴東祥趙重和鄭如重鄭宗和李宗裕方泰寧金興大朴東番尹宗佑李喜聃崔命章趙道明李東番鄭興周金復成鄭漢國安龍瑞李厚培趙聖行朴景信文繼得尹宗喜金再鍊朴亨梓金麗淡文華國邦弘奎安泰寧李命佑金聖佐趙世雄等疏曰。伏以今番凶逆。實萬古所無之事。而況禶名旣出於凶逆之招。有此推戴之說。則豈可一刻容貸於覆載之間哉。臣等不避猥越。瀝血仰瀆。而終未蒙允許。此必是臣等之微誠。未得格天之致。今此請討。寔出於一國臣民之輿情。臣等更敢煩瀆於崇聽之下。伏乞殿下。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
九里床廛市民宋興國洪德涵金明得裵世寬崔道殷李賢慶金興澤金重弼姜遇成李春成金世雲梁允煜皮文鵬池大起林再蕃金福大等疏曰。伏以。臣等。以都下市民。伏見今番凶逆。實萬古所無之變。而況禶推戴之名。出於凶逆之招。則不可一刻容貸於覆載之間。故日前敢以請討之意。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞殿下。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
煙竹廛市民朴永柱吳遂俊房斗紀林壽長金長壽申泰圭印億福金德永金三昌金泰郁黃成泰李昌夏文泰彬宋龍徵李良瑞崔得天朴祥興白成渭李興福朴祥連李友松李益哲洪聖元等疏曰。伏以。臣等。以都下市民。伏見今番凶逆。實萬古所無之事。而況禶名。旣出於凶逆之招。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
烟草廛市民李仁白朴贊起金光泰金泰昌朴巨福李春光張世璜金天佑李東弼朴震相李得大金振聲金尙彬黃再淸朴起文尹行彬鄭光仁李士俊張守億金枝延崔英福金聖鎭李汝春姜雲柱金宗夏朴景宅趙廷完金興昌曺漢柱金時必金時太金順必崔昌瑞崔昌海李興春申致馥金宗彬孫以成蔣世英金時福金重國宋枝榮吳興福鄭大興趙興起河聖輝金啓福文星度崔廷瑞金東彬林震芳金泰亨金宗元張漢羽金興河李尙輝李輝春李得喬鄭龍采裵繼興吳時成等疏曰。伏以。臣等。以都下市民。伏見今番凶逆。亘萬古素無之變。而況禶推戴之說。旣出於凶逆之招。則不可一刻容貸於覆載之間。故日前臣等。敢以請討之意。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏願殿下。廓揮乾斷。快正國法。以洩神民之憤。臣等無任屛營之至。謹昧死以聞。答曰。一猶不忍聞。況再疏乎。爾等退去。
정조 1년
紙廛市民尹守弼李命遠金益曄陳國杓河天杓裵聖均李大鳳朴養梓田雨均尹守光李振弼韓興得崔龍得金振賢裵致瑞金尙彬李時中李大得尹得龜梁得中金禧大張泰謙朱尙文崔喜福朴鳳儀朴致茂金漢文朴宗秀金景浩金得大朱允文鄭昌祚金明淵金泰賢金景漢金儀仁朱天興陳國柱李景輝金呂興魏泰完朴信郁李允謙李命濬朴宗齡朱繼興康必信李光炯金應樞金命長河天根梁海元陳益謙崔壽海金國成金相炫金明得全國佐尹守國崔龍大張景喆崔仁得閔聖運安福大扈福祥朴宗欽朴好進朱啓文鄭時謙李壽海金垣朱應文吳興祥陳益番朴廷臣金淵康慶愼朴景龜方大得金應得方弼明安亨福朴宗信金元守朱景昌尹宗賢張甲得金得明朱昌文崔興元金彦喜金致勤金致成尹夢賢金春得尹益賢孫明秀金德周金景顯鄭箕錫朴東齡等疏曰。伏以。臣等俱以都下市民。伏見今番凶逆。實萬古所無之變。而況禶推戴之名。旣出於凶逆之招。則不可一刻容貸於覆載之間。故日前敢陳請討之義。仰瀆崇聽矣。伏承批旨。尙靳允從。臣等伏不勝共討輿情。不避煩瀆。惶悚更陳。伏乞殿下。廓揮乾斷。快正國法。以洩神民之情。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
銀廛市民鄭國彬鄭鳳章朴震苾等疏曰。伏以。臣等以都下市民。伏見今番凶逆。實萬古所無。以況禶推戴之名。旣出於凶逆之推。則不可一刻容貸於覆載之間。故日前敢陳請討之義。仰瀆崇聽矣。伏承批旨。尙靳允從。臣等伏不勝共討輿情。不避煩瀆。惶悚更陳。伏乞殿下。廓揮乾斷。快正國法。以洩臣民之情。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
刀子廛市民金弼昌金振渭姜順福權大允周成立金太容權萬柱金世寬孫重廣孫萬雄金昌河權億潤等疏曰。伏以。今番凶逆。實萬古所無之事。而況禶名旣出於凶逆之招。又有推戴之說。則豈有一刻容貸於覆載之間哉。臣等不避猥越。瀝血仰瀆。而終未蒙允許。此實臣等之微誠未得格天之致。今此請討。寔出於一國臣民之輿情。臣等更敢煩瀆崇聽之下。伏乞殿下。廓揮乾斷。快正國法。以洩臣民之憤。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
外匙廛市民任光玄李仁喆羅萬根安禮謙金福齡金天福鄭天貴崔聖範李先運李德耇林壽範金貴永金宜鑑高大龍鄭德昌鄭成才朱興漢千順得等疏曰。伏以。今番凶逆之變。實萬古所未有之事。禶名旣出於凶逆之招。有此推戴之說。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢相率更陳。伏乞聖明。廓揮乾斷。夬正國法。以洩臣民之情。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
上米廛市民朴仲根金世興崔致登金德三韓聖大丁泰興沈尙泰朴起瑞金景賓朴枝成尹世範黃裕漢成福喜李聖楫金德永蔡德弘韓國彬金尙潤朱道希金世雄金景錫金德行任漢翼柳東茂崔錫祿李明奎李天東李春培曺德獜曺泰益李秀蕃裵允江金先郁池達源李枝華金致弘裵天得劉漢膺金鼎燁金致厚張哲興林益煥朴文徵睦聖福徐浩哲李益文張奎瑞金錫厚金啓得尹德莘等疏曰。伏以。恩情私也。王法公也。恩不可掩法。私不能抑公。今者禶名。旣出於凶逆之招。則揆以王法。豈可須臾容息於覆載之間乎。國家雖以私恩而不卽快斷。其於王法何。其於輿情何。臣等不勝焦迫。相率更龥。伏乞聖明。快揮乾斷。亟允庭龥。以洩神人之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
綿紬廛市民宋道禧崔猉祥李允直林鳳來辛致祥朴性裕李師旭金衡明全世鼎金大兼白尙益申錫周金大得全道喆金景兌金南杓韓景祚姜得璜金喜得金重洽洪漢明金宅允高允得朴道一韓壽大田萬淳吳重爀韓大禧金雲成彭天壽安時佐洪夏濟吳重煥吳再哲張泰獜安德禧金碩麗李載一崔允成劉相稷田致積金遇秋金獜完李迎春張泰維林景植崔宗漢姜泰齊全孟純李成完金壽岩崔廷岳李命瑞田萬疇劉相呂全有純姜漢齊李宗彬田日祥吳道熙宋後浣金天得曺漢復趙演澤張景洽趙弘齊李允哲金仁大姜雲齊趙景爀吳德奎金聖輝劉益獻宋道文金致淳田萬載高喜聃田雨行劉聖哲洪禹明金尙一李永祿金道郁金鼎煥姜日齊徐宗湛李命培朴履德崔道齊李允益徐宗文金鼎爀田雨順吳命臣崔得獜金鼎三李喆朴再春金在炯辛重璟田日華田雨和朴守煌徐宗濂柳喜甲金鼎煒辛重敏李宗喆金聖燦田雨浹安恒得金景齊吳重燁邊壽南崔允祿朴思殷李昌得全在純田德源朴宗爀姜得良崔鳳崙金善興劉世炯田益成玄喜彦金景涵徐得獜等疏曰。伏以。今番凶逆之變。實萬古所未有之事。而禶名旣出於凶逆之招。有此推戴之說。則不可一刻容貸於覆載之間。故日前敢以請討之義。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之以涕泣憤鬱。玆敢不避煩瀆。相率更陳。伏乞聖明。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
內匙召廛市民金聖煇金福潤劉道春金天福曺祥仁金德秀崔昌獜李義元李義榮安景宅黃德昌曺弘宅李仁景金喜福崔聖得李枝蕃金振旭等疏曰。伏以。今番凶逆。實萬古所無之事。而況禶名旣出於凶逆之招。有此推戴之說。則豈可一刻容貸於覆載之間哉。臣等不避猥越。瀝血仰瀆。而終未蒙允許。此必是臣等之微誠未得格天之致。今此請討。寔出於一國臣民之輿情。臣等更敢煩瀆於崇聽之下。伏乞殿下。廓揮乾斷。快正國法。以洩臣民之憤焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
新床廛市民裵漢興金振玉金鼎輝千重輝申益良金潤星韓璛孫重遠金萬郁趙尙寬金麗漢朴尙遇鄭得僑金昌郁閔光秀崔壽崙金繼得金益寬李慶福馬大遠南啓光馬仁謙邊國良金麗海黃元中李德新李明喆梁翊天李完復裵成雲韓啓興孫萬宗崔壽鳳趙德寬宋千孫等疏曰。伏以。臣等。以都下市民。伏見今番凶逆。實萬古所無之變。而況禶推戴之說。旣出於凶逆之招。則不可一刻容貸於覆載之間。故日前敢以請討之意。仰瀆崇聽矣。及承批旨。以勿慼予懷爲敎。臣等不勝萬萬惶悚。繼之涕泣憤鬱。玆敢不避煩瀆。相率更陳。伏乞殿下。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。